b'\n_START_ARTICLE_\nCarlos Berlocq\n_START_SECTION_\nTennisura\n_START_PARAGRAPH_\nEnsimm\xc3\xa4isen ATP-tason ottelunsa kaksinpeliss\xc3\xa4 Berlocq voitti Miamin Masters-turnauksessa maaliskuussa 2006, jossa h\xc3\xa4n voitti avauskierroksella Donald Youngin puhtaasti 6\xe2\x80\x930, 6\xe2\x80\x930. Toisella kierroksella h\xc3\xa4n puolestaan h\xc3\xa4visi James Blakea vastaan 0\xe2\x80\x936, 0\xe2\x80\x936. Hein\xc3\xa4kuussa h\xc3\xa4n selviytyi puoliv\xc3\xa4lieriin Sopotin ATP-turnauksessa, jossa h\xc3\xa4n voitti Philipp Kohlschreiberin ja Luk\xc3\xa1\xc5\xa1 Dlouh\xc3\xbdn. Puoliv\xc3\xa4lieriss\xc3\xa4 h\xc3\xa4n h\xc3\xa4visi Nikolai Davydenkolle. Toisen puoliv\xc3\xa4lier\xc3\xa4paikkansa urallaan h\xc3\xa4n saavutti Vi\xc3\xb1a del Marin turnauksessa vuonna 2007, jossa h\xc3\xa4n voitti ensimm\xc3\xa4isell\xc3\xa4 kierroksella Gast\xc3\xb3n Gaudion. Puoliv\xc3\xa4lieriss\xc3\xa4 h\xc3\xa4n h\xc3\xa4visi Mart\xc3\xadn Vassallo Arg\xc3\xbcellolle. Berlocq voitti ensimm\xc3\xa4isen ottelunsa Grand Slam -turnauksessa, kun h\xc3\xa4n p\xc3\xa4ihitti Ranskan avointen ensimm\xc3\xa4isell\xc3\xa4 kierroksella Julien Benneteaun. Toisella kierroksella h\xc3\xa4n h\xc3\xa4visi Potito Staracelle. Kes\xc3\xa4kuussa h\xc3\xa4n saavutti uransa toistaiseksi suurimman voiton, kun h\xc3\xa4n voitti maailmanlistan sijalla 18 olleen Juan Carlos Ferreron._NEWLINE_Nelinpeliss\xc3\xa4 Berlocq p\xc3\xa4\xc3\xa4si ensimm\xc3\xa4isen kerran ATP-turnauksen loppuotteluun Umagin turnauksessa Fabio Fogninin parina. H\xc3\xa4n saavutti ensimm\xc3\xa4isen ATP-turnausvoittonsa vuonna 2010, kun h\xc3\xa4n voitti Eduardo Schwankin kanssa Stuttgartin turnauksen. Vuonna 2011 h\xc3\xa4n p\xc3\xa4\xc3\xa4si v\xc3\xa4lieriin Rooman Mastersissa Jarkko Niemisen kanssa ja loppuotteluun Moskovan turnauksessa David Marreron kanssa.'